สรรพสามิต ใช้ภาษีใหม่ สัปดาห์นี้
สรรพสามิตเตรียมเก็บภาษีตามราคาขายปลีกสัปดาห์นี้ หลัง สนช.ไฟเขียวร่างกฎหมายประกาศ
29 ต.ค. 2565

สรรพสามิตเตรียมเก็บภาษีตามราคาขายปลีกสัปดาห์นี้ หลัง สนช.ไฟเขียวร่างกฎหมายประกาศ
นายสมชาย พูลสวัสดิ์ อธิบดีกรมสรรพสามิต เปิดเผยว่า ในวันที่ 22 ธ.ค.นี้ สภานิติบัญญัติแห่งชาติ (สนช.) จะพิจารณาเห็นชอบร่าง พ.ร.บ.ภาษีสรรพสามิตวาระที่ 3 หลังจากนั้นคาดว่าจะลงประกาศในราชกิจจานุเบกษาภายใน 1 สัปดาห์ ส่งผลให้กฎหมายมีผลบังคับใช้ในปีนี้
อย่างไรก็ตาม กฎหมายกำหนดไว้ว่าหลังจากบังคับใช้แล้วจะให้เวลาอีก 180 วัน หรือ 6 เดือน จึงจะเก็บภาษีตามกฎหมาย ทำให้ตั้งแต่กลางปี 2560 เป็นต้นไป กรมจะเริ่มเก็บภาษีแบบใหม่ คือจัดเก็บจากฐานราคาขายปลีก หรือราคาแนะนำสุดท้าย ซึ่งจะส่งผลให้การเก็บภาษีของกรมเพิ่มมากขึ้น แต่กรมจะลดภาษีในเกือบทุกรายการสินค้า เพื่อให้ผู้ประกอบการมีภาระเท่าเดิมและไม่ผลักภาระภาษีให้กับผู้บริโภค
“กรมสรรพสามิตได้มีการหารือกับภาคเอกชนมาตลอด และได้เตรียมพร้อมกับการลดอัตราภาษีไปแล้ว 80% โดยหลังกฎหมายประกาศในราชกิจจานุเบกษา กรมมีเวลาอีก 6 เดือนที่จะออกประกาศลดอัตราภาษีสินค้าต่างๆ รวมถึงประกาศทางกฎหมายที่เกี่ยวข้อง 40-50 ฉบับ” นายสมชาย กล่าว
อธิบดีกรมสรรพสามิต กล่าวว่า การเก็บภาษีของกรมสรรพสามิตในช่วง 2 เดือนแรกของปีงบประมาณ 2560 ต่ำกว่าเป้าหมายเล็กน้อย แต่ยังสูงกว่าช่วงเดียวกันปีก่อน เนื่องจากปีนี้ตั้งเป้าเก็บภาษีไว้สูงกว่าปีก่อนถึง 10% คาดว่าตั้งแต่เดือน ธ.ค.นี้ การเก็บภาาษีจะดีขึ้น หลังจากประชาชนเริ่มมาใช้จ่ายตามมาตรการกระตุ้นการท่องเที่ยวและช็อปช่วยชาติของรัฐบาล